Hanya bayar serendah RM100 setahun
ISU persijilan halal menjadi antara isu hangat yang sudah lama dibincangkan di negara ini. Sebagai negara dengan penduduknya majoriti beragama Islam, masih banyak premis makanan terutama rangkaian popular yang tidak mendapatkan sijil halal meskipun dikunjungi ramai pengunjung beragama Islam. Isu berkenaan juga semakin panas sejak kebelakangan ini apabila ada pihak yang menganggap pensijilan halal perlu bersifat sukarela bagi membolehkan pengusaha membuat keputusan berdasarkan permintaan pasaran, bukan dilaksanakan secara paksa. Wartawan, FAIRUL ASMAINI MOHD PILUS bersama Pengarah Bahagian Pengurusan Halal Jabatan Kemajuan Islam Malaysia (Jakim), MUHYIDIN AZIZ @SAARI mengulas mengenai isu persijilan halal untuk Kafe Ahad minggu ini.Adakah benar tanggapan segelintir pihak bahawa proses memohon sijil Halal Malaysia rumit, memerlukan kos yang tinggi dan tempoh masa yang panjang?Sindrom LSM (lambat, susah dan mahal) adalah antara perkara yang sering dibangkitkan apabila berbicara mengenai pensijilan halal.Saya amat percaya bahawa, setiap perkara atau satu proses  dilalui  mana-mana pihak perlu kepada maklumat dan pengetahuan  mencukupi terhadap aspek tersebut. Ia penting sebagai salah satu langkah  melancarkan apa jua urusan yang  sedang hadapi.Perkara ini, sama juga seperti memohon Sijil Pengesahan Halal Malaysia (SPHM). Sekiranya mana-mana pemohon yang tidak bersedia dengan maksud lain, tidak pernah ketahui prosedur pensijilan halal Malaysia, syarat-syaratnya, keperluan umum dan khusus, maka mereka akan berdepan dengan kesukaran untuk menjalani proses permohonan SPHM itu.Pada masa ini, Jakim sendiri melaksanakan Inisiatif Segera Pensijilan Halal Malaysia di mana semua permohonan SPHM boleh diselesaikan dalam tempoh 30 hari bekerja.Walau bagaimanapun, tanggungjawab industri sebagai pemohon SPHM adalah penting bagi memastikan kecukupan dan kesediaan dari segala aspek termasuklah permohonan yang dikemukakan adalah lengkap, bahan mentah jelas dari sumber yang halal, premis sudah bersedia sepenuhnya dan pihak syarikat juga mematuhi apa jua perundangan atau peraturan-peraturan daripada pihak berkuasa.Dalam konteks kos permohonan SPHM, tanggapan bahawa ianya mahal adalah tidak benar.Jika ada pihak yang mengatakan kos untuk sijil halal ini tinggi, anda boleh rujuk pada Manual Prosedur Pensijilan Halal Malaysia (Domestik) 2020 pada Bahagian 3 berkaitan fi pensijilan.Dalam klausa itu jelas menyatakan bahawa, fi pensijilan yang ditetapkan adalah mengikut kepada kategori industri iaitu mikro, kecil, sederhana dan besar.Sebagai contoh, fi yang dikenakan bagi skim produk makanan dan minuman bagi industri mikro (nilai perolehan tahunan kurang daripada RM300,000.00) hanyalah serendah RM100 setahun manakala untuk industri besar (nilai perolehan tahunan melebihi RM50 juta) pula hanyalah RM1,000 setahun.Jika dibuat perbandingan antara fi pensijilan yang dikenakan dengan nilai perolehan tahunan syarikat, ianya amatlah rendah.Pihak yang mengatakan sijil halal memerlukan kos yang tinggi adalah kerana mereka menggabungkan bersama kos-kos permohonan sijil halal yang mereka lantik untuk diuruskan melalui pihak ketiga. Apa faktor yang menyebabkan proses permohonan SPHM mengambil masa?Seperti mana yang diumumkan oleh Perdana Menteri melalui Belanjawan 2024, tempoh memproses permohonan Sijil Pengesahan Halal Malaysia (SPHM) dipendekkan daripada 51 hari kepada 30 hari.Untuk makluman, pada masa ini, Jakim melaksanakan Inisiatif Segera Pensijilan Halal Malaysia dan statistik Januari hingga Julai 2024 menunjukkan 96 peratus berjaya diuruskan dalam tempoh 30 hari bekerja.Selain itu, pihak Majlis Agama Islam Negeri atau Jabatan Agama Islam Negeri yang menguruskan pensijilan halal di negeri masing-masing juga sudah mula mengikuti jejak langkah Jakim untuk memperkasa pengurusan pensijilan halal Malaysia.Apakah wujud tanggapan tertentu yang menyebabkan masih ramai pengusaha restoran yang menyediakan makanan halal tidak memohon persijilan halal?Selain daripada tanggapan mahal dan lambat, ramai dari kalangan pengusaha dimomokkan dengan sijil halal itu susah. Sebenarnya sijil halal tak susah seperti yang dikatakan kerana sekiranya pengusaha menyediakan makanan yang halal dan semua bahan ramuan yang digunakan juga halal, ianya sudah memenuhi salah satu keperluan halal yang ditetapkan.Walau bagaimanapun, aspek keselamatan dan kebersihan juga perlu dititkberatkan oleh pemohon.Tanggapan susah wujud kerana mereka menganggap proses pensijilan yang dilakukan dengan terperinci ini sangat menyusahkan.Contohnya, dokumen pengesahan halal bagi setiap bahan ramuan yang digunakan perlu disertakan, maklumat berkaitan pekerja perlu lengkap, kawalan halal dalaman perlu dilaksanakan dan lain-lain. Jika dilihat kepada keseluruhan perkara ini, keperluan  ditetapkan itu  penting bagi memastikan keterjaminan halal satu-satu produk  dihasilkan. Inilah asas dan tunjang utama kepada pensijilan halal Malaysia dan dilengkapkan dengan pematuhan standard dan piawaian halal  ditetapkan.Walaupun pensijilan halal ini hanya bersifat sukarela, tetapi Alhamdulillah, Jakim dan pihak berkuasa agama Islam negeri-negeri sentiasa berusaha keras untuk mempromosikan kepentingan pensijilan halal selain mengambil langkah pentadbiran dengan mempermudahkan birokrasi permohonan, tetapi pada masa sama tetap mengutamakan integriti pensijilan.Teras integriti adalah pasak kepada pensijilan halal Malaysia, ia tidak boleh dikompromi sama sekali kerana membabitkan amanah agama.Adakah cadangan mewajibkan restoran dan syarikat makanan memiliki sijil halal hanya akan menambah kesukaran operasi perniagaan serta beban kepada perniagaan kecil? Sehingga kini permohonan SPHM yang dilaksanakan oleh Jakim dan Majlis Agama Islam (Main) atau Jabatan Agama Islam Negeri (Jain) bersifat sukarela.Ia terbuka kepada mana-mana industri yang bersedia untuk mematuhi semua keperluan, piawaian dan standard pensijilan halal Malaysia.Melalui SPHM yang diperoleh itu, ia akan memberi nilai tambah kepada pemegang SPHM atas komitmen yang tinggi untuk sentiasa mematuhi standard dan piawaian pensijilan halal.Apakah tindakan kepada pihak ketiga yang mendakwa boleh membantu mendapatkan sijil halal dengan mengenakan kos tertentu?Pekeliling Pensijilan Halal Malaysia Bil 1/2014, jelas menyatakan bahawa urusan pensijilan halal Malaysia hendaklah diuruskan terus oleh pemohon, tanpa melalui pihak ketiga.Ini bertujuan supaya pemohon sendiri memahami segala syarat, keperluan, peraturan dan prosedur pensijilan halal sebelum membuat permohonan dan seterusnya lebih bertanggungjawab terhadap pematuhan sistem kawalan halal dalam syarikat pemohon.Walau bagaimanapun, Jakim dan MAIN/JAIN tidak pernah melarang pihak syarikat untuk melantik pihak-pihak tertentu bagi membantu dan membimbing industri dalam membangunkan sistem pengurusan dalaman halal syarikat ke arah mematuhi segala keperluan pensijilan halal Malaysia. Semuanya bergantung kepada pemohon sama ada ingin melalui pihak ketiga atau menguruskan secara sendiri.Setakat ini Jakim juga mendaftarkan 41 Rakan Strategik sebagai sistem sokongan untuk membantu pihak industri bersedia ke arah pensijilan halal Malaysia .Ia juga disediakan bagi melaksanakan latihan halal bersama untuk melaksanakan program Pembangunan Kapasiti Halal (PKH) secara Training & Coaching (T&C) sama ada dalam dan luar negara ke arah melahirkan lebih ramai profesional halal.